Narodna skupština
20041113

Naravno, to je vaše pravo, ali pored toga imamo i ostale amandmane, za koje smatramo da je neophodno da budu usvojeni da bi zakon zaista bio ono što se od njega očekuje. Takođe ste rekli nešto što je zvučalo poprilično uvredljivo za narodne poslanike koji su kritikovali zakon. Uglavnom sam govorila o tome da je ovaj zakon očigledno prepisan, da je loše preveden i čak sam rekla da vam je loš prevodilac. Vi ste onda rekli da primedbe na pisanje ovog zakona više govore o onome ko govori o tome nego o onome ko je taj zakon pisao. Nije mi zaista bilo jasno zašto ste se toliko trudili da branite gospodina Vlahovića, bivšeg ministra, s obzirom da je on ovde rekao da je on pisao taj zakon i vi na to niste imali primedbu, pa sam shvatila i prihvatila da to zaista jeste tako. Još nešto moram konkretno vama, gospodine ministre, da kažem, a vezano je za vaše izjave ovih dana da nemate nameru da vršite reviziju privatizacije. Mislim da je to veoma loša poruka.